นายกรัฐมนตรี ย้ำเตือนประชาชนรู้ทันกลลวงใหม่แก๊งคอลเซ็นเตอร์ “อย่าโอน”
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ย้ำเตือนประชาชนรู้ทัน กลลวงใหม่แก๊งคอลเซ็นเตอร์ อย่าหลงเชื่อ โอนเงินให้มิจฉาชีพ โดยปัจจุบันมิจฉาชีพปรับเปลี่ยนพฤติกรรมการหลอกลวงหลากหลายรูปแบบ ไม่ว่าจะในไลน์กลุ่มการศึกษา ไลน์รับนักเรียนหรือไลน์ต่างๆ ซึ่งได้มีการให้จ่ายค่าเทอมโดยอ้างว่าจ่ายแล้วได้เรียน 100% และมาควบคู่กับการทำประกันโควิด-19 โดยระบุให้โอนเข้าไปในบัญชีมิจฉาชีพ รวมทั้งมีมิจฉาชีพที่แอบอ้างเป็นครูธุรการการเงินประจำโรงเรียน แล้วติดต่อกับผู้ปกครองของนักเรียนเพื่อหาประโยชน์โดยมิชอบ นอกจากนี้ แก๊งคอลเซ็นเตอร์ยังได้เปลี่ยนกลโกงใหม่ให้แยบยลอ้างเป็นเจ้าหน้าที่กระบวนการยุติธรรม ติดต่อไปยังหน่วยงานภาครัฐและเอกชน หลอกเอาข้อมูลของประชาชนไปหลอกเหยื่ออีกทอดหนึ่งนายกรัฐมนตรี ขอให้ทุกคนมีสติ อย่าตื่นตระหนกหลงเชื่อเมื่อรับสายคนไม่รู้จัก อ้างและบอกให้ทำในสิ่งที่ผิดไปจากปกติ โดยเฉพาะเรื่องเกี่ยวกับการเงิน ขอให้สันนิษฐานว่าเป็นมิจฉาชีพ หากไม่แน่ใจให้ปรึกษาเจ้าหน้าที่ของรัฐ พร้อมกันนี้นายกรัฐมนตรีได้ชื่นชมประชาชนที่อัดคลิปแล้วนำมาเผยแพร่ผ่านโซเชียล ทำให้ประชาชนรับทราบรู้ทันเล่ห์เหลี่ยมกลโกงมิจฉาชีพในรูปแบบต่างๆ มากยิ่งขึ้น